  Виталий Пронин Артемий Троицкий. Йырпорымон!Толон, 23-тӥ толшоре, Евгений Бикузин но Елена Касимова «Удмуртская неизвестность» стрит-арт адӟытонзэс усьтӥзы.«Дано удмурт» луэм тодмо муртъёслэн портретъёссы трафарет пыр, пӧртэм техникаез кутыса, суредамын.Ужрадэз усьтыкуз, Елена Касимова пусйиз, стрит-арт - огшоры борддоръёсты саптан ӧвӧл. Адӟытонэ поттэм суредъёс пӧлысь со висъяз Сергей Курёхинлэсь портретсэ, со йырин-чукин, губи формаен суредамын. Евгений Бикузинлы тужгес но кельшо англи крезьгурчиен Джон Леннонэн но режиссёрен Эмир Кустурицаен суредъёсыз. Леннонэз суредан понна Женя классика амалэз кутэм ке, серб режиссёрлэсь портретсэ аспӧртэмлыко техникаен кылдытэм ини.Котькуд суред борды удмурт кылын кыӵе ке тунсыко валэктон гожтэмын. Кылсярысь, Артемий Троицкийлэн портретэз «Йырпорымон» нимамын. Таиз выль удмурт кыл, валэктэ, Женя, - ӟуч кылысь «офигенно» шуэмез возьматэ.Ӝытэз азьланьтӥз тодмо поэт Владимир Горохов, со аслэсьтыз лэчыт но вакчи кылбуръёссэ лыдӟиз. Со пусйиз, 55 городэ вуылӥз ини, туж шумпотэ Ижкарен тодматскемезлы.Та адӟытонэ трос калык вуиз. Ижын улӥсьёс понна удмурт калык котьку сямен тунсыко но тодмотэм. Одӥгез егит пияш шуиз, удмуртъёсты аслыз усьтон понна тодосчилэсь Владимир Владыкинлэсь «Религиозно-мифологическая картина мира удмуртов» книгазэ али бадӟым тунсыкен лыдӟе.Удмуртъёслэн тодмотэм луэмзылы сӥзем адӟытон «Известия Удмуртской Республики» газетлэн галереяяз 15-тӥ тулыспалозь возиськоз. Пыронэз дунтэм. Теги: ЕвгенийБикузин ИзвестияУР Стрит-арт Удмуртскаянеизвестность  